Brandstof: Só lyk Augustus se pryse(Grafiek: pixabay) Die gemiddelde brandstofprys het wêreldwyd verhoog en lei later vandeesweek ook tot ŉ styging in brandstofpryse vir Suid-Afrikaanse verbruikers wat reeds noustrop trek. Volgens die departement van minerale hulpbronne en energie styg die prys van 93-oktaan- en 95-oktaan-brandstof Dinsdag om middernag met 5c/ℓ. Die prys van diesel styg met 45c/ℓ. Paraffien sal voortaan 52c/ℓ duurder wees en die prys van gas verhoog met 4c/kg. Volgens die departement het die rand in die betrokke tydperk teen die dollar verstewig en tussen 26 Junie en 30 Julie teen gemiddeld R16,82 in vergelyking met die R17,12 van die vorige tydperk verhandel. Dit kon egter nie die styging in brandstofpryse teenwerk nie.